b"\n_START_ARTICLE_\nRabat\n_START_SECTION_\nMaantiede ja ilmasto\n_START_PARAGRAPH_\nRabat sijaitsee Atlantin valtameren rannalla, Bou Regreg -wadin suulla vastap\xc3\xa4\xc3\xa4t\xc3\xa4 Sal\xc3\xa9n kaupunkia. Kaupungin pohjoisosassa on 1600-luvulla rakennettu Ouda\xc3\xafan linnoitus, jossa on Almohadien aikainen portti, andalusialaistyyppinen puutarha ja museoksi muutettu koraanikoulu. Jokisuu on madaltunut sedimentin kertymisen my\xc3\xb6t\xc3\xa4, eik\xc3\xa4 kaupungilla ole en\xc3\xa4\xc3\xa4 merkityst\xc3\xa4 satamakaupunkina._NEWLINE_Elokuu on kuumin kuukausi, tammikuu kylmin.\n_START_SECTION_\nHistoria ja n\xc3\xa4ht\xc3\xa4vyydet\n_START_PARAGRAPH_\nAlueen historia alkaa Sal\xc3\xa9n puolelta, miss\xc3\xa4 oli antiikin roomalaisten siirtokunta. Varsinaisen Rabatin perusti Almohadien dynastian ensimm\xc3\xa4inen kalifi Abd al-Mu'min tukikohdaksi Espanjan valloitusretkilleen. Abu Yusuf Ya'qub al-Mansur antoi kaupungille nimen Rib\xc4\x81\xe1\xb9\xad al-Fat\xe1\xb8\xa5, rakennutti kaupungin muurin ja aloitti valtavan moskeijan rakennusty\xc3\xb6t. Moskeijasta on j\xc3\xa4ljell\xc3\xa4 kesken j\xc3\xa4\xc3\xa4nyt minareetti, jota kutsutaan Hassanin torniksi._NEWLINE_Ennen Marokon itsen\xc3\xa4istymist\xc3\xa4 1956 Rabat oli Ranskan Marokon protektoraatin p\xc3\xa4\xc3\xa4kaupunki._NEWLINE_Rabatissa sijaitsee Marokon kuninkaan Muhammad VI:n kuninkaallinen palatsi ja entisten kuninkaiden mausoleumit._NEWLINE_Rabat liitettiin historiaan ja kulttuuriin liittyvin perustein vuonna 2012 Unescon maailmanperint\xc3\xb6luetteloon._NEWLINE_Kaupunkia palvelee Rabat\xe2\x80\x93Sal\xc3\xa9n lentoasema ja kaksi rautatieasemaa. Raitiovaunulinjasto valmistui vuonna 2011.\n_START_SECTION_\nKoulutus ja urheilu\n_START_PARAGRAPH_\nKaupungissa toimii Mohammed V:n yliopisto ja ESSEC Business School._NEWLINE_Rabatissa toimii kaksi p\xc3\xa4\xc3\xa4sarjan jalkapalloseuraa, Association Sportive des Forces Arm\xc3\xa9es Royales (AS.FAR) ja FUS de Rabat."